अवैध निर्माण तोड़ो, गुमठी-ठेले हटा कर नेताओं की चापलूसी मत करो
निगमायुक्त बोले- हद में बात करो कार्य में बाधा का केस दर्ज करवा दूंगा
भास्कर संवाददाता | बुरहानपुर
लंबे समय बाद प्रशासन ने सोमवार से अतिक्रमण हटाओ मुहिम शुरू की। पहले दिन नवनिर्मित जिला अस्पताल व सिंधी बस्ती क्षेत्र में हुए करीब एक दर्जन अस्थायी अवैध कब्जे को हटाया। इस दौरान निगम आयुक्त को लोगों के कड़े आक्रोश का सामना करना पड़ा। मौके पर लोगों की भीड़ लग गई। इस दौरान आरटीआई कार्यकर्ता आनंद दीक्षित व गुरदीप भाटिया ने आयुक्त से सवाल किया कि आपने तो फरीद सेठ का निर्माणाधीन अतिक्रमण तोड़ने के लिए पुलिसबल और कर्मचारियों को बुलाया था। आपको हमेशा गरीब गुमठी-ठेले वालों का ही अतिक्रमण दिखाई देता है। आप अतिक्रमण नहीं बल्कि नेताओं की चापलूसी कर रहे हो। यह सुनते ही निगम आयुक्त सुरेश रेवाल भी आनंद और गुरदीप पर भी भड़क गए और हद में रहकर बात करने को कहा। आयुक्त ने कहा- आप शासकीय कार्य में बाधा न डालें।
हमें न समझाएं -आयुक्त
आयुक्त ने कहा-कहां का अतिक्रमण तोड़ना है, कहां का नहीं, आप हमें न समझाएं। नहीं तो हम आपके खिलाफ शासकीय कार्य में बाधा का केस दर्ज करवा देंगे। गुरदीप ने कहा- केस दर्ज करवा दो लेकिन पहले वहां जाकर अवैध निर्माण तोड़ो। शहर में सैकड़ों अवैध निर्माण कर मकान बन गए। बात बढ़ती हुई देख लालबाग टीआई शशिकांत दुबे, सहायक यंत्री अनिल गंगराड़े, बीजी गुप्ता, आरएस सनखेरे, कालू जंगाले ने मामला शांत कराया।
मेरे द्वारा खुलासा करने से गुस्साए हैं अफसर -दीक्षित
वहीं आरटीआई कार्यकर्ता दीक्षित ने बताया कि आयुक्त व निगम के अन्य अफसरों द्वारा की गई टेंडर फिक्सिंग सहित अन्य मामलों का मेरे द्वारा खुलासा किया गया है। इसलिए निगम अफसर मुझे देखते हुए भड़क गए। अफसर बड़े लोगों पर कार्रवाई करने की जगह छोटे लोगों को बे बजह परेशान कर रहे हैं। इसका विरोध करने पर मुझ पर कार्रवाई की बात कह रहे हैं। दीक्षित का कहना है कि उसकी जान काे खतरा है।
त्योहार बाद तोड़ेंगे अवैध निर्माण
निगमायुक्त सुरेश रेवाल ने बताया अतिक्रमण विरोधी मुहिम शुरू हो गई हैै। आगामी त्योहार के बाद अवैध निर्माण तोड़ेंगे। कार्रवाई के लिए पुलिसबल लगेगा। फिलहाल पुलिस बल और निगमकर्मियों की कमी होने अस्थायी अतिक्रमण को हटाना शुरू किया है। अवैध निर्माण की हमारे पर सूची तैयार है। नियमानुसार उन्हें नोटिस भी दिया है।
कार्य में बाधा का केस दर्ज
अतिक्रमण हटाने के बाद नगर निगम आयुक्त सुरेश रेवाल सहित अन्य अफसर-कर्मचारी लालबाग थाने पहुंचे। यहां पर सुरेश रेवाल ने आनंद दीक्षित और गुरदीपसिंह भाटिया पर सरकारी कार्य में बाधा का केस दर्ज कराया। पुलिस ने दोनों के खिलाफ धारा 353, 506, 34 आईपीसी के तहत केस दर्ज किया। रेवाल ने बताया नए सरकारी अस्पताल के बाहर से अतिक्रमण हटाने के दौरान दीक्षित व भाटिया ने जान से मारने की धमकी दी।
कार्रवाई के दौरान निगमायुक्त सुरेश रैवाल और आरटीआई कार्यकर्ता आनंद दीक्षित के बीच बहस हुई।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva